User:Irene Angelkou

Γεννήθηκα πριν 30 χειμώνες στην όμορφη Θεσσαλονίκη, όμως δυστυχώς και συνάμα ευτυχώς, μεγάλωσα σε μια επαρχιακή πόλη της Χαλκιδικής. Επέστρεψα στη γενέτειρά μου για σπουδές, στο τμήμα ΔΕΟΠΣ του πανεπιστημίου Μακεδονίας για να καταλάβω, σχετικά γρήγορα, πως τα διεθνή οικονομικά δεν ήταν για μένα. Αν και κάποια από τα μαθήματα μου κέντριζαν το ενδιαφέρον… αλλά αυτό μπορούμε να το συζητήσουμε άλλη στιγμή.

Ύστερα από πολλές αναζητήσεις και ατελείωτες ,ανούσιες ώρες διαβάσματος, ξεκίνησα επιτέλους να σπουδάζω αυτό που πραγματικά ήθελα στη δραματική σχολή του Βασίλη Διαμαντόπουλου στη Θεσσαλονίκη το 2009. Μετά την ολοκλήρωση του πρώτου έτους σπουδών μου, μια δουλειά με έφερε στην Αθήνα, όπου κατοικώ έκτοτε. Αποφοίτησα από την αντίστοιχη δραματική σχολή της Αθήνας το 2012. Τα πράγματα δεν ήταν εύκολα, βέβαια κι έτσι έκανα μια τεράστια καριέρα στον τουρισμό και την εστίαση. Kάπου εκεί, απέκτησα και το πτυχίο της μαγειρικής. Μάθε τέχνη κι άσ’ την, που λέει κι ο λαός.

Εργαζόμενη σ’ αυτόν τον κλάδο είχα την ευκαιρία να συναναστραφώ με πολλούς ανθρώπους από όλα τα μήκη και τα πλάτη της γης, να γνωρίσω ένα κομμάτι τους, να ακούσω τις ιστορίες τους, όπως τις έζησαν εκείνοι και να αφήσω τον εαυτό μου να φανταστεί τα υπόλοιπα. Αυτοί είναι και η κύρια πηγή της έμπνευσής μου. Οι συναρπαστικά διαφορετικοί και εντυπωσιακά ίδιοι άνθρωποι.

Έχοντας βαθιά ριζωμένο το μικρόβιο της μυθοπλασίας και μια φαντασία, που δε με αφήνει σε χλωρό κλαρί 24/7, πλέκω τις δικές μου ιστορίες, που με μεγάλη μου χαρά μοιράζομαι μαζί σας μέσα από αυτή τη σελίδα. Γιατί είναι γραμμένες για εσάς, εμπνευσμένες από εσάς. Από εμάς, τους ανθρώπους.